**Fjala e Drejtorit të Përgjithshëm z. Genci Mamani gjatë prezantimit të Raportit Vjetor të Agjencisë së Sigurimit të Depozitave për vitin 2015. në Komisionin e Ekonomisë dhe Financave.**

I nderuar zoti Kryetar i Komisionit,

Të nderuar zonja dhe zotërinj deputetë.

Fillimisht më lejoni t’ju falënderoj për mundësinë për të prezantuar përpara jush raportin e veprimtarisë së Agjencisë së Sigurimit të Depozitave për vitin 2015. Gjej rastin të shpreh në emër të institucionit, mirënjohjen për mbështetjen e dhënë nga Komisioni i Ekonomisë dhe Financat dhe Kuvendi për përmirësimin e skemës së sigurimit të depozitave përmes miratimit të nismave ligjore të ndërmarra nga Agjencia.

Gjatë vitit 2015, veprimtaria e Agjencisë së Sigurimit të Depozitave ka synuar përmbushjen me sukses të mandatit të saj ligjor për administrimin e skemës së sigurimit të depozitave, në funksion të mbrojtjes së depozitave të individëve në sistemin bankar, duke kontribuar kështu në ruajtjen e stabilitetit financiar në vend.

**Analiza e depozitave të siguruara në sistemin bankar**

**Totali i depozitave**

Për vitin në raportim sistemi bankar shqiptar vazhdoi të mbetet i shëndetshëm e me një ecuri pozitive, duke ofruar siguri e gëzuar besimin e depozituesve shqiptarë dhe të huaj. Agjencia e Sigurimit të Depozitave, vlerëson se viti 2015 është karakterizuar nga një rritje e depozitave në sistemin bankar. Kjo rritje, sipas të dhënave të Agjencisë, në fund të vitit 2015 vlerësohet të jetë rreth 2.2% krahasuar më të njëjtën periudhë të vitit 2014.

**Depozitat e individëve**

Në fund të vitit 2015 depozitat e individëve përllogariten në vlerën 889 miliardë lekë duke zënë një peshë specifike prej 83.8 % të totalit të depozitave të sistemit bankar. Krahasuar me një vit më parë depozitat e individëve kanë shënuar një rritje prej 2.3%. Depozitat e individëve në lekë vazhdojnë të dominojnë me një peshë specifike 51% kundrejt totalit të depozitave të individëve në sistemin bankar. Ato në valutë, kryesisht në monedhën Euro, përbëjnë 49% të depozitave të individëve.

**Depozitat e siguruara**

Depozitat e siguruara të sistemit, në fund të vitit 2015 janë rritur me 3.6%, duke kapur një vlerë prej 591 miliard Lek. Këto depozita përfaqësojnë 66% të totalit të depozitave të individëve.

Në fund të vitit 2015, njësoj si në një vit më parë, 96% e depozituesve që përfitojnë nga skema janë të siguruar plotësisht. Depozitat e individëve që janë më pak se limiti i mbulimit, përfaqësojnë 42% të shumës së depozitave të individëve, nga 40% në vitin 2014. Këto raporte janë në përputhje me përmbushjen e objektivit të skemës të sigurimit të depozitave në Shqipëri, për mbrojtjen e depozituesve të vegjël; si dhe me standardet ndërkombëtare për mirëfunksionimin e skemave të sigurimit të depozitave. Në këto kushte vlerësojmë se niveli i mbulimit prej 2.5 milion Lek për depozitues për bankë vazhdon të mbetet i përshtatshëm.

**Fondi i Sigurimit të Depozitave**

Performanca financiare e Agjencisë së Sigurimit të Depozitave për vitin 2015 është karakterizuar nga një rritje e qëndrueshme e fondit të sigurimit të depozitave në banka. Krahasuar me një vit më parë, fondi i sigurimit të depozitave në banka u rrit me 3.62 miliard lekë ose 15%, duke kapur një vlerë prej 27.67 miliard lekë në 31 dhjetor 2015. Gjatë vitit 2015 nuk ka patur ngjarje sigurimi që të kërkonte përdorimin e fondeve të Agjencisë.

Rritja e fondit të sigurimit të depozitave dhe ecuria e depozitave të siguruara në sistemin bankar gjatë vitit 2015 kanë sjellë një rritje të raportit të mbulimit. Raporti i mbulimit, i llogaritur si përqindje e fondit të sigurimit të depozitave në krahasim me depozitat e siguruara, shkoi nga 4.21% në fund të vitit 2014 në 4.68% në fund të vitit 2015. Ecuria në rritje e këtij raporti është tregues i rëndësishëm për efikasitetin e skemës së sigurimit të depozitave dhe një garanci më e madhe për qytetarët.

**Të ardhurat kryesore**

Për vitin 2015 janë regjistruar të ardhura nga primet e sigurimit në vlerë 2.9 miliard lekë ose 2.24% më të larta se në vitin 2014. Ecuria e të ardhurave nga primet e sigurimit lidhet drejtpërsëdrejti me rritjen e depozitave të siguruara në sistemin bankar.

Të ardhurat nga administrimi i mjeteve financiare të fondit të sigurimit në banka për vitin 2015 ishin 874 milion lekë ose 8.73% më të larta se në vitin 2014. Të ardhurat nga administrimi i mjeteve financiare për vitin 2015 janë ndikuar nga dinamika e normave të interesit të letrave me vlerë të Qeverisë Shqiptarë që kanë ardhur në ulje që prej vitit 2013. Rritja e maturitetit maksimal të lejuar të investimeve nga 12 muaj në 24 muaj ka ndikuar pozitivisht në të ardhurat nga administrimi i mjeteve financiare për vitin nën raportim.

**Iniciativat kryesore gjatë 2015**

Në vijim të përmbledhjes mbi treguesit kryesorë të skemës së sigurimit të depozitave dhe aktivitetit të Agjencisë si administratore e saj, do të doja të fokusohesha në disa iniciativa kryesore të ndërmarra gjatë vitit 2015, të cilat kanë kontribuar në përmirësimin skemës së sigurimit të depozitave për të përmbushur me sukses objektivin e saj.

**Gadishmëria operacionale për kompensim**

Si më të rëndësishmet ndër to, do të veçoja, aktivitete në funksion të rritjes së gadishmërisë operacionale të Agjencisë për kompensim.

Në Maj 2015, Agjencia për herë të parë kreu një ushtrim simulimi për të testuar sistemet dhe procedurat në funksion të kompensimit të depozituesve të siguruar. Objektivat e simulimit ishin testimi (i) i funksionimit të sistemit informatik për raportim dhe kompensim (SIRK); (ii) i efikasitetit të procedurave dhe manualeve standarde të hartuara paraprakisht, (iii) dhe i gatishmërisë së stafit për t’ju përgjigjur shpejt dhe saktë një ngjarjeje sigurimi.

Krahas këtij ushtrimi të brendshëm, Agjencia gjithashtu në qershor të 2015, mori pjesë në një ushtrim të simulimit të krizave financiare me autoritetet e rrjetit të sigurisë financiare në vend, si Banka e Shqipërisë, Ministria e Financave dhe Autoriteti i Mbikëqyrjes Financiare. Ky simulim u financua dhe koordinua nga Qendra Këshillimore për Sektorin Financiar e Bankës Botërore me seli në Vienë (FinSAC). Qëllimi kryesor i këtij ushtrimi ishte shqyrtimi i reagimit të autoriteteve në situata të vështira financiare si dhe verifikimi i përshtatshmërisë të kuadrit ligjor rregulloreve, politikave dhe procedurave për të përballuar këto sfida. Ekspertët e Bankës Botërore vlerësuan aksionet e ndërmarra gjatë ushtrimit, si dhe efektivitetin e komunikimit ndërinstitucional për vendimmarrje. Në përfundim të ushtrimit Banka Botërore paraqiti një sërë rekomandimesh me qëllim përmirësimin e mëtejshëm të ndërveprimit institucional në rastet e krizave financiare.

**Zgjerimi i skemës së sigurimit të depozitave në banka**

Në fund të vitit 2015 Agjencia ndërmori një iniciativë ligjore për amendimin e ligjit ekzistues “Për sigurimin e depozitave”. Objektivi kryesor i ndryshimeve ligjore ishte përfshirja e depozitave të tregtarëve dhe shoqërive tregtare në skemën e sigurimit të depozitave, në zbatim të rezolutës së Kuvendit mbi vlerësimin e veprimtarisë së ASD për vitin 2014. Këto ndryshime ligjore u miratuan javën e kaluar nga Kuvendi i Republikës së Shqipërisë. Futja në skemën e sigurimit të këtyre depozitave behet efektive duke filluar nga 1 Janari 2017.

**Bashkëpunimi rajonal dhe ndërkombëtar**

Gjatë vitit 2015, i është kushtuar rëndësi bashkëpunimit rajonal me qëllim përfitimin nga eksperiencat e agjencive homologe rajonale, në funksion të konsolidimit të kapaciteteve të Agjencisë. Për këtë qëllim, kemi zhvilluar takime të ndërsjella informuese me institucione homologe të rajonit, të cilat kanë patur raste të ngjarjeve të sigurimit në juridiksionet e tyre si dhe kanë struktura organizative dhe funksione rregullatore të krahasueshme me Agjencinë e Sigurimit të Depozitave.

Gjithashtu, një nga iniciativat e rëndësishme, që vlen për tu theksuar është nënshkrimi i një Marrëveshje Trepalëshe Bashkëpunimi, midis Agjencisë së Sigurimit të Depozitave, Fondit të Sigurimit të Depozitave të Kosovës dhe Fondit Zviceran të Sigurimit të Depozitave.

**Mbyllje**

I nderuar zoti Kryetar i Komisionit,

Të nderuar zonja dhe zotërinj anëtarë,

Më sipër rendita vetëm disa nga zhvillimet kryesore të institucionit gjatë 2015, ndërkohë që në Raport është dhënë një informacion më i detajuar.

Agjencia do të vazhdojë të punojë me seriozitet në përmbushje të mandatit të saj ligjor dhe për të kontribuar maksimalisht në ruajtjen e stabilitetit të sistemit bankar e financiar në vend si dhe rritjen e besimit të qytetarëve në të.

Agjencia do të vazhdojë angazhimin e saj për përmirësimin e vazhdueshëm të skemës së sigurimit të depozitave në Shqipëri, në përputhje me standardet e pranuara ndërkombëtare në këtë fushë. Me këtë synim, ASD do të bashkëpunojë ngushtë me të gjitha grupet e interesit, Kuvendin, Qeverinë, Bankën e Shqipërisë dhe partneret ndërkombëtarë si FMN, Banka Botërore dhe BERZH.

Duke ju falenderuar për vëmendjen, mbetem në dispozicionin tuaj për çdo pyetje, koment apo sugjerim lidhur me veprimtarinë e ASD.